Reisbeperkings kan ‘meer skade as goed’ doen(Foto bloot ter illustrasie: Anugrah Lohiya/Pexels) Die Wêreldgesondheidsorganisasie (WGO) waarsku dat reisbeperkings nié die verspreiding van die nuwe Omikron-variant van die koronavirus gaan stuit nie. Dít volg nadat nóg lande inderhaas reisbeperkings ingestel het nadat die variant verlede week deur wetenskaplikes in Suid-Afrika aangemeld is. Die reisbeperkings is hoofsaaklik op lande in Suidelike Afrika gemik. Maroela Media het vroeër berig dat die nuwe variant aanvanklik in Botswana opgemerk is en later in Suid-Afrika en Hongkong. Wetenskaplikes meen dit is egter onmoontlik om te sê waar die Omikron-variant oorspronklik vandaan kom. Nog gevalle is intussen ook in lande soos België, Israel, Australië, Brittanje, Kanada, Italië en onlangs in Latyns-Amerika aangemeld. Pres. Joe Biden het ten spyte hiervan aangekondig dat die VSA se reisverbod vir Suider-Afrikaanse lande van toepassing sal bly, sonder dat hy na enige gevalle in ander lande verwys het. Terwyl Kanada ook die veters van sy reisbeperkings stywer getrek het, waarsku die WGO dat ŉ kombersbenadering in dié verband “meer skade as goed” sal doen. Volgens die organisasie kan hierdie reisbeperkings lande eindelik ontmoedig om data en inligting oor die ontwikkelende virus te deel. Ook pres. Cyril Ramaphosa het vroeër gesê daar is geen wetenskaplike regverdiging vir lande om in hierdie stadium ŉ reisverbod in te stel nie. Die WGO het wel aanbeveel dat oningeënte mense wat kwesbaar is vir Covid-19, onder wie mense bo 60, reise na gebiede waar groepinfeksies voorkom moet vermy. Tedros Adhanom Ghebreyesus, hoof van die WGO, sê dit is verstaanbaar dat lande hul burgers wil beskerm teen ŉ “variant wat ons nog nie ten volle verstaan nie”. Hy het egter ŉ beroep op lande wêreldwyd gedoen om “kalm, gekoördineerd en samehangend” te reageer en lande aangemoedig om rasionele en proporsionele risikoverminderingsmaatreëls in te stel. Die waarskynlike sinneloosheid van breë reisbeperkings is verder uitgelig toe Nederlandse owerhede aangedui het dat die Omikron-variant reeds in dié land teenwoordig was nog voordat Suid-Afrika sy eerste bevestigde gevalle op 25 November amptelik aangemeld het. Die nuwe variant, wat wetenskaplikes glo meer oordraagbaar en weerstandig teen entstowwe kan wees, is op 19 en 23 November in Nederlandse toetsmonsters gevind, waarvan nie een ŉ reisgeskiedenis soos in sommige van die ander gevalle gehad het nie. AFP berig hoewel baie nog onbekend is oor die Omikron-variant, dit weke kan neem om te bepaal of en in watter mate die variant entstofbestand is en dat die wêreldwye stryd teen Covid-19 nog lank nie verby is nie.